LIT จับมือ KTB เปิดตัว “สินเชื่อ L/C” หวังสร้างรายได้-ดันพอร์ตค้ำประกันสินเชื่อ
LIT จับมือ KTB เปิดตัวโปรดักท์ใหม่ "สินเชื่อเพื่อเปิด L/C" ช่วยเหลือ SME ที่มีปัญหาขาดแหล่งเงินทุนเพื่อสั่งซื้อสินค้าจากต่างประเทศ โดยคาดว่าจะสร้างรายได้-ผลักดันพอร์ตค้ำประกันสินเชื่อเติบโตอย่างมีนัยสำคัญ
16 ต.ค. 2558

นายสมพล เอกธีรจิตต์ กรรมการผู้จัดการ บริษัท ลีซ อิท จำกัด (มหาชน) หรือ LIT เปิดเผยว่า บริษัทได้ร่วมมือกับ ธนาคารกรุงไทย จำกัด (มหาชน) หรือ KTB เปิดตัวผลิตภัณฑ์ทางการเงินใหม่ เลตเตอร์ออฟเครดิต (Letter of Credit ) หรือ L/C  โดยกลุ่มลูกค้าเป้าหมาย คือ ลูกค้า ผู้ประกอบการขนาดกลางและขนาดย่อม (SME) ที่ต้องการนำเข้าหรือสั่งซื้อสินค้าจากต่างประเทศ เพื่อตอบสนองนโยบายของรัฐบาลในการ เพิ่มความสามารถในการแข่งขันให้ SME ไทยที่ประสบปัญหาขาดแหล่งเงินทุนเพื่อสั่งซื้อสินค้าจากต่างประเทศได้มีโอกาสในการเข้าถึงแหล่งเงินทุนจากสถาบันการเงิน กระตุ้นการลงทุนของภาคเอกชน ซึ่งถือเป็นอีกแรงหนุนสำคัญในการขับเคลื่อนเศรษฐกิจไทยที่ชะลอตัวในขณะนี้
ทั้งนี้ ผลิตภัณฑ์ทางการเงินใหม่เลตเตอร์ออฟเครดิต (Letter of Credit) หรือ L/C จะช่วยให้ผู้ที่ต้องการสั่งซื้อหรือนำเข้าสินค้าจากต่างประเทศได้รับสินค้าตามเงื่อนไขที่ตกลงกับผู้ขาย และผู้ขายจะได้รับเงินค่าสินค้าถ้าปฏิบัติตามเงื่อนไขใน L/C ครบถ้วน
นอกจากการเปิด L/C แล้ว ลูกค้ายังสามารถใช้บริการ Project Backup Finance หรือสินเชื่อเพื่อสนับสนุนโครงการเพื่อชำระค่าสินค้าที่เปิด L/C ได้อีกด้วย
“โดยปกติแล้ว SME จะมีข้อจำกัดในการเปิด L/C กับธนาคาร เนื่องจาก SME ส่วนใหญ่ไม่มีหลักทรัพย์เพียงพอในการค้ำประกัน จึงทำให้ต้องเจอกับความเสี่ยงต่างๆ เช่น อาจต้องโอนเงินไปชำระค่าสินค้าเต็มจำนวนก่อนที่ผู้ขายจะส่งสินค้ามาให้ ซึ่งสินค้าอาจไม่ได้เป็นไปตามข้อตกลงที่ตกลงกันไว้ เป็นต้น”นายสมพลกล่าว
โดยการเปิดตัวบริการสินเชื่อเพื่อการเปิด L/C เป็นผลิตภัณฑ์ใหม่ของ LIT จะมาเติมเต็มความต้องการของกลุ่มลูกค้า SME เชื่อว่าบริการสินเชื่อเพื่อเปิด L/C เป็นบริการที่จะสร้างรายได้ให้กับ LIT และจะช่วยเสริมให้พอร์ตสินเชื่อค้ำประกันของบริษัทเติบโตขึ้น